alexandrainst/scandi-wiki huggingface dataset:
Indigó

Ingólfur Þór Árnason betur þekktur sem Indigó er fæddur í Reykjavík 1976. Hann fluttist til Amsterdam 1978 þar sem að faðir hans (Árni Ingólfsson) var í mastersnámi í myndlist. Síðan flutti hann aftur til Íslands 5 ára og endaði á austurlandi, í Höfn í Hornafirði með móður sinni og þar flutti hann í nesjahverfið þar sem móðir hans kynnist öðrum manni og þau bjuggu í nesjahverfi. Hann var í Nesjaskóla til 15 ára aldurs.

Nám og uppvaxtarár 
Hann kláraði gagnfræðaskólann á Eiðum sem er rétt hjá Egilstöðum og hann byrjaði þar að kenna sjálfum sér á gítar 1990. Síðan flytur hann til Reykjavíkur eftir gagnfræðaskólann 1991. Hann tók eina önn í Iðnskólanum en þar kynnist hann Oddi M. Rúnarssyni og fleiri sem voru að spila tónlist á Eiðum.

Hann flutti síðar til Cambridge í Englandi 1994 til Odds eftir að hann slasaðist alvarlega í bílaáreksti.
Síðan fluttu þeir saman til London og þeir leigðu þar hús í tvö ár, síðan flytur hann til Reykjavíkur aftur og þá verður kærastan hans ólétt og eignast stúlku árið 1997 sem fær nafnið Ylfa Rós. Leiðir þetta til þess að hann fer að vinna á sjó. Hann var að vinna á Hólmadrang sem var næst elsti frystitogari á Íslandi. Hann var meira og minna á sjó til ársins 2011.

Plötur 
Hann gefur út plötuna Escapism árið 2001 en hann hafði verið að vinna í henni frá árinu 1996. Hún var í raftónlistarlegum stíl. Næsta plata ber nafnið Her Shoulder eða Black Wing en hann vann hana með Daníel Ágústi Haraldssyni sem er í GusGus, og hún kom út 2003 en hún var í mjúkum órafrænum stíl. Þarnæsta plata var smáskífan Too Late To Shine og kom út árið 2004, en hún var tekin í einum rykk inni í bílskúr. Hann var búinn að skila af sér Indigó-Indigó árið 2005, en hún á að vera hluti af næstu plötu sem er krafmikil og ólík öllum hinum. Smekkleysa náði því miður að draga lappirnar með plötuna til ársins 2007 sem tafði næstu plötu sem er að verða tilbúin og er unnin með Halldóri Björnssyni sem er í hljómsveitinni Legend (Legend varð til árið 2009) en hún mun koma út 2014 og heita Harmony.
Allar plöturnar hans hafa verið gefnar út hjá Smekkleysu.

Önnur verkefni 
Hann tók að sér að gera fimm lög fyrir kvikmyndina About Sarah sem er í leikstjórn Elenor Gaver. Myndin, sem er sannsöguleg, gerist í New York og fjallar um nítján ára stúlku sem lést af völdum eiturlyfja. Myndin kom út árið 2014 og hún var sýnd á mörgum kvikmyndahátíðum líkt og til dæmis Sundance kvikmyndahátíðin. En lögin munu heyrast á nýjustu plötu Indigó - Harmony.

Innblástur 
Hann hefur alltaf haldið mikið uppá hljómsveitirnar Mogwai og Godspeed you! Black emperor. Hann heldur einnig upp á dauðarokk. Allar plöturnar hans tengjast og hafa alltaf verið hugsaðar sem heildarverk sem klárast með þessari sem hann er að klára.

Tilvísanir 

 

Íslenskir tónlistarmenn
Gorgónurnar

Gorgónur eru kvennverur í grískri goðafræði. Gorgón þýðir hrikaleg á forn-grísku. Gorgónurnar eru þrjár systur sem heita Medúsa, Sþenó og Evrýale. Þær eiga allar það sameiginlegt að vera með hár úr lifandi eitruðum snákum og ásjónu sem breytti öllum sem litu á þær í stein. Tvær af þremur systrunum voru ódauðlegar, en systir þeirra Medúsa var það ekki og hún var drepin af Perseifi.

Grísk goðafræði
Jitsi

Jitsi er netfundakerfi eða fjarfundahugbúnaður sem er opinn hugbúnaður. Þátttakendur geta tengt hljóðnema og  vefmyndavél við kerfið og  tekið þátt í textaspjalli. Einnig er hægt að skoða glærur á sérstöku formi (Prezi) og tengja við wikisíður.
José de Anchieta

José de Anchieta (19. mars 1534 – 9. júní 1597) var spænskur predikari og trúboði sem tilheyrði jesúítareglunni í Brasilíu. Hann var einnig kunnur málvísindamaður, rithöfundur og ljóðskáld, læknir, arkitekt og verkfræðingur.

Hann var stofnandi borgarinnar São Paulo og einn af stofnendum borgarinnar Rio de Janeiro. Hann er kallaður „Postuli Brasilíu“. Hann var tekin í dýrlingatölu árið 2014 af Frans páfa.

Tenglar 
 José de Anchieta

Jesúítar
Anchieta, José de
Tenerife
Hólarannsóknin

Hólarannsóknin er umfangsmikið fornleifarannsóknarverkefni á Hólum í Hjaltadal sem hófst árið 2002. Áður höfðu mjög takmarkaðar fornleifarannsóknir verið gerðar á Hólum og nær eingöngu í tengslum við dómkirkjuna. Hólar voru helsta höfuðból Norðurlands um aldir; þar var biskupssetur til 1801, skóli og fyrsta prentsmiðja landsins var byggð þar á 16. öld.  Rannsóknin miðar að því að varpa ljósi á þessa sögu.

Um rannsóknina 
Verkefnið er samstarf Hólaskóla, Byggðasafns Skagfirðinga og Þjóðminjasafns Íslands auk erlendra samstarfsaðila. Kristnihátíðarsjóður styrkti rannsóknina á árunum 2002-2006. Verkefnisstjóri er Ragnheiður Traustadóttir fornleifafræðingur. 

Aðaluppgraftarsvæði rannsóknarinnar er á Hólum en verkefnið teygir anga sína víða um Skagafjörð, m.a. að Hofi í Hjaltadal, Kolkuósi og Keldudal í Hegranesi. Í sambandi við rannsóknina var á tímabili rekinn vettvangsskóli fyrir fornleifafræðinema, bæði innlenda og erlenda í samstarfi við Háskóla Íslands og Háskólann í Osló.

Fundir 
Á hólum hafa fundist tæplega 40 þúsund munir; leirker, krítarpípur, steináhöld, járngripir, hnífar, lyklar, leikföng, taflmenn og ýmislegt sem tengist fatnaði, svo sem hnappar, perlur, textill, leðurskór og gullþráður. Sægur af gripum er innfluttur. Leirkerin koma til dæmis frá Norðurlöndum, Þýskaldandi og Englandi.
Um 2500 krítarpípubrot hafa fundist á staðnum. Flest eru það brot af pípuleggjum en einnig eru nokkrir heillegir pípuhausar.

Göng frá kirkju til bæjarhúsa fundust við kirkjugarðsvegginn en eru hvorki fullgrafin né fullrannsökuð. Miðað við afstöðu þeirra til annarra mannvirkja má átta sig á húsaskipan á Hólum á 17. og 18. öld samkvæmt úttektum og öðrum heimildum.

Í prenthúsinu fundust flísar og flísabrot úr leir sem verið höfðu á stórum kakelofni, ættuðum frá Þýskalandi, þær elstu sem fundist hafa á Íslandi. Afar sjaldgæft er að finna slíkar ofnflísar hérlendis.

Tilvísanir 

Saga Íslands
Skagafjörður
Fornleifauppgröftur á Íslandi
Grace Hopper

Grace Murray Hopper (9. desember 1906 – 1. janúar 1992) var bandarískur tölvunarfræðingur og undirflotaforingi í bandaríska sjóhernum. Hún var ein af þeim fyrstu sem forrituðu Harvard Mark I og þróaði fyrsta þýðandann fyrir forritunarmálið A-0 árið 1952. 

Hopper lauk doktorsprófi í stærðfræði við Yale-háskóla árið 1934. Eftir að hafa sinnt stærðfræðikennslu við Vassar College gekk hún í bandaríska sjóherinn árið 1943 og varð árið eftir hluti af forritunarteymi Howard H. Aiken við Harvard. Árið 1949 hóf hún störf hjá Eckert-Mauchly Computer Corporation sem þróaði tölvuna UNIVAC I. Þar þróaði hún fyrsta þýðandann. Í kjölfarið vann hún að skilgreiningu og stöðlun forritunarmála á borð við COBOL og FORTRAN. 

Frægt er að starfsmenn Hopper lagfærðu tölvu með því að fjarlægja úr henni mölflugu. En enska orðið debugging getur einmitt hvort heldur vísað til þess að lagfæra hnökra eða fjarlægja pöddu. Sjaldgæft er að báðar merkingarnar eigi við sama atvik. Sagan var í miklu uppáhalda hjá Hopper.

Heimildir

Bandarískir stærðfræðingar
Bandarískir tölvunarfræðingar
Bandarískir flotaforingjar
Dian Fossey

Dian Fossey (16. janúar 1932 – um 26. desember 1985) var bandarískur dýrafræðingur sem rannsakaði fjallagórillur í Rúanda um átján ára skeið. Hún gaf árið 1983 út bókina Gorillas in the Mist um rannsóknir sínar í rannsóknarstöðinni Karisoke Research Center sem hún stofnaði árið 1967. Árið 1985 fannst lík hennar í búðum í Virunga-fjöllum í Rúanda. Talið er að ræningjar hafi myrt hana en ekki er enn vitað með vissu hver ástæðan var. Árið 1988 var kvikmyndin Í þokumistrinu gerð eftir bók hennar. 

Bandarískir dýrafræðingar
Eva Ekeblad

Eva Ekeblad (fædd De la Gardie, 10. júlí 1724 – 15. maí 1786) var sænsk vísindakona, búfræðingur og greifynja. Hún var fyrsta konan sem fékk inngöngu í Sænsku vísindaakademíuna árið 1748 fyrir rannsóknir sínar á því hvernig hægt væri að brugga brennivín úr kartöflum. Hún stakk líka upp á notkun kartöflumjöls í snyrtivörur í stað annarra, hættulegri efna. 

Sænskar greifynjur
Sænskir búfræðingar
Sænskir vísindamenn
Kóreuskagi

Kóreuskagi er skagi í Austur-Asíu sem nær um 1.100 km suður frá meginlandi Asíu til Kyrrhafsins. Í kringum skagann eru Japanshaf (einnig kallað Austurhafið) fyrir austan, Gulahafið fyrir vestan og Kóreusundið, sem tengir fyrstu tvö höfin saman. Þangað til seinni heimsstyrjöldinni lauk var Kórea eitt ríki sem náði meira eða minna yfir Kóreuskagann. Frá lokum Kóreustríðsins árið 1953 hefur Alþýðulýðveldið Kórea stjórnað norðurhluta skagans en Lýðveldið Kórea suðurhluta hans.

Skagar
Kórea
LG

LG Corporation (kóreska: LG 법인) áður Lucky Goldstar (kóreska: Leokki Geumseong 럭키금성/樂喜金星) er suður-kóresk samsteypa. LG er fjórða stærsta fyrirtæki sinnar tegundar í Suður-Kóreu. Höfuðstöðvar fyrirtækisins eru í tvíturnabyggingu í Yeouido-dong í Seúl. LG framleiðir raftæki, efni og samskiptatæki en rekur nokkur dótturfyrirtæki svo sem LG Electronics, Zenith, LG Display, LG Telecom og LG Chem í yfir 80 löndum.

Stofnandi LG Koo In-Hwoi stofnaði fyrirtækið Lak-Hui Chemical Industrial Corp. árið 1947. Árið 1952 varð Lak-Hui (borið fram „Lucky“) fyrsta kóreska fyrirtækið til að fara inn í plastiðnaðinn. Meðan á fyrirtækið var að sækja fram á plastmarkaðinn stofnaði það GoldStar Co. Ltd. árið 1958. Fyrirtækin sameinuðust og urðu að Lucky Goldstar.

Suður-kóresk fyrirtæki
Höfðaborgin

Höfðaborgin var íbúðaþyrping timburhúsa í Reykjavík sem stóð skammt fyrir ofan Höfða. Þar voru  104 30 fm bráðabirgðaíbúðir í mjóum lengjum þar sem voru sex íbúðir í hverri lengju. Kynding í íbúðunum  var með kolaofn og var íbúðunum  ætlað að leysa úr húsnæðiseklu í Reykjavík eftir seinni heimsstyrjöldina. Fyrst voru reist 12 íbúðahús og voru þau flest innan þríhyrningslaga svæðis sem afmarkaðist af Samtúni, Höfðatúni og Borgartúni en seinna voru byggð fjögur íbúðahús til viðbótar sem voru við Borgartún. Fyrstu íbúar fluttu inn  árið 1941 og  en vorið 1942 var búið að leigja allar 104 íbúðirnar út og bjuggu um 560 manns þá í þessum húsum. Húsin voru illa einangruð og einungis á tréstaurum sem reknir voru niður í mýrina sem þarna var. 
Höfðaborgin var leiguhúsnæði á vegum borgaryfirvalda. Höfðaborgin var rifin árið 1974. 

Höfðaborgin, Pólarnir við suðurenda Laufásvegar og Selbúðirnar voru öreigabyggðir Reykjavíkur.

Heimildir 
 Ljósmynd vikunnar Höfðaborgin (Ljósmyndasafn Reykjavíkur) 
 Horfnir tímar í Höfðaborginni, Morgunblaðið, Morgunblaðið B - Sunnudagur (08.10.1995), Blaðsíða B 30
 Björg G. Gísladóttir ,Hljóðin í nóttinni – Minningasaga, 2014
 Jón Ingvar Kjaran, Höfðaborgin - úrlausn á húsnæðisvanda 5. áratugarins?, Sagnir 19, 1980, bls. 48-55

Félagslegt húsnæði
Saga Reykjavíkur
Blesugróf

Blesugróf er hverfi í Reykjavík. Í Blesugróf var meðal fjölmargra annarra húsið Garðstunga, reist af Óskari Bertels Magnússyni listvefara.

Hverfið er staðsett á milli Breiðholtsbrautar, Smiðjuvegar og Fossvogsdals.

Heimildir 
 Blesugróf og Fjárborg Lesbók Morgunblaðsins, 14. tölublað (13.04.1996), Blaðsíða 10

Hverfi Reykjavíkur
Lífmerki

Lífmerki er mælanlegt einkenni sem hægt er að nota sem mælikvarða yfir lífrænt ástand eða stöðu. Gögn um tilvist ákveðinna lífmerkja eru notuð í læknisfræði til að greina og spá fyrir um sjúkdóma.

Heimildir 

 What are Biomarkers?,Current Opinion in HIV and AIDS
 Biomarker Profiling by Nuclear Magnetic Resonance Spectroscopy for the Prediction of All-Cause Mortality: An Observational Study of 17,345 Persons
 Biomarker Discovery for Alzheimer’s Disease, Frontotemporal Lobar Degeneration, and Parkinson’s Disease
Kítósan

Kítósan er fjölsykra úr kítíni sem einangrað er úr rækjuskel. Úr afleiðum kítósan fjölsykra er hægt að hanna efni til lækninga og sótthreinsunar. 
Kítósan er notað í landbúnaði til að húða fræ og til að hindra sveppasýkingar. Kítósan er notað í víngerð og í málningarlag sem getur lagfært sig sjálft. Það er notað í sérstaka plástra til að minnka blæðingar og til sótthreinslunar og einnig í plástra sem notaðir eru við inntöku lyfja gegnum húð.

Heimildir 
 Rækjuskel breytt í breiðvirk sýklalyf
 Áhrifamáttur Kítínfásyrka (Verktækni 6. tbl. 2008)
 Multiple effects of chitosan on plant systems: Solid science or hype
Fjölsykra

Fjölsykra  eða flókin kolvetni er sykra gerð úr  tíu eða fleiri einingum, oftast mörg hundruðum eða þúsundum. Fjölsykrur eru oft bragðlitlar og leysast illa í vatni.  Sykrur myndast við ljóstillífun og plöntur geyma næringarforða sem fjölsykruna mjölva sem er gerð úr mörg þúsund glúkósaeiningum. Beðmi er einnig fjölsykra úr mörgum glúkósaeiningum. Lítið er um sykrur í dýraafurðum.  Helsta dýrasykran er glýkógen  sem er fjölsykra úr glúkósa og finnst í lifur og vöðvum. Kítín er  fjölsykra sem að er að finna í stoðgrind margra skordýra, áttfætlna og frumuveggjum sveppa.

Heimild 

 

Sykrur
Næring
Lífefnafræði
Glýkógen

Glýkógen er fjölsykra úr glúkósa og virkar sem orkuforði í dýrum og sveppum. Í líkama manna er glýkógen aðallega geymt í lifur og vöðvum og er virkar eins og önnur langtíma orkuforðageymsla (aðalorkuforðinn er geymdur í fitu). Glýkógen í vöðvum er breytt í glúkósa af vöðvafrumum og glýkógen í lifur breytist í glúkósa til notkunar í líkamanum. Glýkógen er samsvarandi mjölva (selluósa) í plöntum og eru stundum nefndur dýramjölvi.
Fjölsykrur
Kór Akureyrarkirkju

Kór Akureyrarkirkju (áður Kirkjukór Akureyrar) er blandaður kór starfræktur af Akureyrarkirkju. Líkt og aðrir kirkjukórar sinnir hann ásamt organista tónlistarflutningi í helgihaldi kirkjunnar, en einnig er hann tónleikakór, einkum hin síðari ár, og gefnar hafa verið út þrjár hljómplötur með söng kórsins. Núverandi stjórnendur kórsins eru Eyþór Ingi Jónsson og Sigrún Magna Þórsteinsdóttir.

Saga kórsins 
Þó svo sungið hafi verið við messur og annað helgihald í Akureyrarkirkju allt frá vígslu gömlu kirkjunnar við Aðalstræti árið 1863, þá var formlegur kirkjukór ekki stofnaður fyrr en í ársbyrjun 1945. Fram að því var það á ábyrgð organista að kalla til söngfólk eftir þörfum.  Fyrsti stjórnandi kórsins var Jakob Tryggvason, þáverandi organisti Akureyrarkirkju, en einnig stýrði Björgvin Guðmundsson tónskáld kórnum í fjarveru Jakobs fyrstu árin og naut kórinn þá gjarnan liðsinnis frá Kantötukór Akureyrar sem Björgvin stýrði einnig. Frá 1948 stýrði Jakob kórnum allt til ársins 1986 þegar Björn Steinar Sólbergsson tók við. Björn Steinar lagði ríka áherslu á að stækka kórinn og gera honum þannig kleift að takast á við stærri verk tónbókmenntanna. Þeirri stefnu hélt einnig næsti stjórnandi kórsins, Eyþór Ingi Jónsson, og töldust kórfélagar vera um 85 talsins í ársbyrjun 2014. Eyþór Ingi er núverandi stjórnandi kórsins, meðstjórnandi er Sigrún Magna Þórsteinsdóttir. 

Kórinn hefur á ferli sínum tekist á við mörg af þekktum verkum tónbókmenntanna. Þar má nefna skemmri messur (missae brevis) eftir Haydn, Kodály, Fauré, og Mozart, sorgarkantötu eftir Telemann, Stabat mater eftir Pergolesi, sálumessur eftir Verdi, Brahms og Fauré, Sköpunina eftir Haydn, og Messu Guðs föður eftir Zelenka. 

Kórinn hefur gefið út fjórar hljómplötur með söng sínum:
Oss berast helgir hljómar árið 1968.
Heims um ból ásamt Hljómsveit Ingimars Eydal árið 1970.
Dýrð, vald, virðing árið 1997.
Ó, þú hljóða tíð árið 2014.

Heimildir 

Íslenskir kórar
Akureyri
Aotearoa

Aotearoa er maórískt heiti á Nýja-Sjálandi. Það þýðir bókstaflega „land hins langa hvíta skýsins“ (). Fyrri maórísk heiti fyrir landið voru Niu Tireni, Nu Tirani og Nu Tirene, sem voru notuð í skjölum eins og Waitangi-sáttmálanum. Frá því á tíunda áratugnum hefur God Defend New Zealand (eða „Aotearoa“) verið sungið á maórísku og ensku.

Nýja-Sjáland
Maórar
Trufltækni

Truflnýbreytni eða trufltækni er uppfinning eða nýjung sem býr til nýjan markað og verðmæti og truflar ríkjandi markaði og markaðsgildi á nokkrum árum eða áratugum og ryður burtu eldri tækni. Hugtakið er notað í viðskipta- og tækniritum til að lýsa nýjungum sem bæta vöru eða þjónustu á hátt sem markaðurinn hefur ekki búist við, venjulega fyrst með hönnun fyrir mismunandi hópa viðskiptavina á nýjum markaði og seinna með því að valda verðlækkun á ríkjandi markaði.

Truflun á markaðnum er vanalega ekki í tækninni sjálfri heldur í hvernig notkunin breytist. Sem dæmi má nefna að bifreið var byltingarkennd tækninýjung en ekki truflandi nýbreytni vegna þess að fyrstu bífreiðar voru dýr munaðarvara sem hafði ekki truflandi áhrif á markað fyrir hestvagna. Markaður fyrir samgöngutæki var óbreyttur þangað til árið 1908 þegar ódýr útgáfa af Ford Model T kom á markað. Þessi fjöldaframleidda bifreið var truflandi nýbreytni vegna þess að hún breytti samgöngutækjamarkaðnum. En bifreiðin sjálf gerði það ekki.

Clayton M. Christensen hefur sett fram kenningar um trufluppfinningar og hvernig ríkjandi fyrirtæki á markaðnum bregðast við þeim. Hann bendir á að vel rekin ríkjandi fyrirtæki fylgist vel með tækninýjungum en búi við viðskiptaaðstæður þar sem þau geta ekki lagt þrótt í nýjungar sem ekki skilar nógum ágóða og á meðan vaxi upp nýsköpunarfyrirtæki sem nota önnur verðmætakerfi. Christensen skilgreinir truflnýjung sem vöru eða þjónustu sem er hönnuð fyrir nýjan hóp viðskiptavina. Christensen skrifaði bókina The Innovator's Dilemma.

Clayton M. Christensen kynnti fyrstur hugtakið trufltækni árið 1995 í  Disruptive Technologies: Catching the Wave en hugtak um hvernig nýtækni umbyltir hagkerfum var komið fram áður í verkum  Joseph Schumpeter sem byggði á hugmyndinni um skapandi eyðingu frá  Karl Marx. Schumpeter tók dæmi um hvernig járnbrautarlagning þvert yfir Bandaríkin hafi breytt landbúnaði í fylkjunum í vestri.

Heimild 
 Efnið og andinn, Morgunblaðið, 9. júní 2005
Tækni
Krímskagakreppan 2014

Krímskagakreppan 2014 hófst í kjölfar úkraínsku byltingarinnar 2014 og snýst um Krímskagann í Úkraínu. Á skaganum eru um helmingur manna af rússnesku bergi brotinn. Í febrúar 2014 var ný ríkisstjórn mynduð í landinu sem óskar nánari tengsla við Evrópusambandið, en fyrri ríkisstjórn lagði áherslu á samskipti við Rússland. Ýfingar á milli Evrópusambandssinna og þeirra sem styðja Rússland brutust út. Ómerkt herlið hertók Krímskaga, en Rússar sögðu þetta vera heimavarnarlið skagans. Stuttu síðar framkvæmdu Rússar hernaðaríhlutun á skaganum.

Undir stjórn Rússa fengu íbúar skagans að kjósa um það hvort þeir vildu tilheyra Rússlandi eða Úkraínu eða stofna sjálfstætt ríki og voru úrslit kosningana þau að meirihlutinn valdi að tilheyra Rússlandi. Í Rússlandi telst hann eftir þessar kosningar jafnt sjálfsstjórnarsvæði sem er lýðveldi. 

Stríð Rússlands og Úkraínu
Krímskagi
Saga Úkraínu
Saga Rússlands
Vöfflujárn

Vöfflujárn er tæki eða verkfæri til að steikja í vöfflur. Nútímavöfflujárn er mót í tveimur hlutum tengt rafmagni en fyrr á tímum voru vöfflujárn sérstaklega mótaðar pönnur sem voru settar yfir eld.

Heimilistæki
Friðrik 1.

Margir þjóðhöfðingjar í Evrópu hafa borið heitið Friðrik 1. Meðal annarra:

Friðrik barbarossa keisari
Friðrik 1. Prússakonungur
Friðrik 1. Danakonungur

Aðgreiningarsíður
Kardináli

Kardináli () er eitt æðsta embætti rómversk-kaþólsku kirkjunnar. Kardinálar eru yfirleitt vígðir biskupar innan kirkjunnar og er ein skylda þeirra að kjósa páfa þegar páfastóll verður laust og kjósa þeir þá nýjan páfa úr sínum röðum.

Tengt efni 
 Il Collegio dei Cardinali

 
Kaþólska kirkjan
Kristanna Loken

Kristanna Loken (fædd Kristanna Sommer Loken 8. október 1979) er bandarísk leikkona og fyrirsæta sem er þekktust fyrir hlutverk sín í Terminator 3: Rise of the Machines, BloodRayne og Painkiller Jane.

Einkalíf 
Loken fæddist í Ghent, New York-fylki og er af norskum og þýskum uppruna. Ólst hún upp á eplabúgarði foreldra sinna í uppsveitum New York-fylkis. 

Loken var gift leikaranum Noah Danby frá 2008-2009.

Ferill

Fyrirsæta 
Loken byrjaði fyrirsætuferil sinn fimmtán ára eftir að móðir hennar hvatti hana til þess. Loken tók þátt í fyrirsætu kepninni Elite Model Look árið 1994 þar sem hún lenti í þriðja sæti.

Sjónvarp 
Fyrsta sjónvarpshlutverk Loken var árið 1994 í As the World Turns. Síðan þá hefur hún komið fram sem gestaleikari í þáttum á borð við Law & Order, Star Trek: Voyager, Pacific Blue, Philly, Burn Notice og The L Word.

Loken lék eitt af aðalhlutverkunum í Mortal Kombat: Conquest sem Taja frá 1998-1999. Lék hún síðan aðalhlutverkið í Painkiller Jane sem Jane Vasco árið 2007.

Kvikmyndir 
Fyrsta kvikmyndahlutverk Loken var árið 1997 í Academy Boyz. Síðan þá hefur hún komið fram í kvikmyndum á borð við Panic, Lime Salted Love, Dangerously Close og Dark Power.

Árið 2003 lék hún eitt af aðalhlutverkunum í Terminator 3: Rise of the Machines sem T-X. Síðan árið 2005 lék hún aðalhlutverkið í BloodRayne.

Kvikmyndir og sjónvarp

Verðlaun og tilnefningar 
Academy of Science Fiction, Fantasy & Horror Films-verðlaunin
2004: Tilnefnd sem besta leikkona í aukahlutverki  fyrir Terminator 3: Rise of the Machines.
2003: Tilnefnd til Cinescape Genre Face of the Future verðlaunin sem besta leikkona fyrir Terminator 3: Rise of the Machines.

MTV Movie-verðlaunin, Mexíkó
2004: Tilnefnd sem kynþokkafyllsta kvennillmennið fyrir Terminator 3: Rise of the Machines.

New York International Independent Film & Video Festival-verðlaunin
2008: Verðlaun sem  besta leikkona í aukahlutverki fyrir Lime Salted Love.
2004: Verðlaun sem besta leikkona í aðalhlutverki fyrir Worn Like a Tattoo.

Razzie-verðlaunin
2007: Tilnefnd sem versta leikkona í aðalhlutverki fyrir BloodRayne.

Tilvísanir

Heimildir 

Heimasíða Kristanna Loken

Tenglar 

Heimasíða Kristanna Loken

Loken, Kristanna
Julio María Sanguinetti

Julio María Sanguinetti Coirolo (f. 6. janúar, 1936 í Montevídeó) var forseti Úrúgvæ á árunum 1985 til 1990 og aftur 1995 til 2000.

Forsetar Úrúgvæ
Luis Alberto Lacalle

Luis Alberto Lacalle Herrera (f. 13. júlí, 1941 í Montevídeó) var forseti Úrúgvæ á árunum 1990 til 1995.

Forsetar Úrúgvæ
Jorge Batlle

Jorge Luis Batlle Ibáñez (f. 25. október, 1927 í Montevídeó; d. 24. oktober 2016) var forseti Úrúgvæ á árunum 2000 til 2005.

Forsetar Úrúgvæ
Tabaré Vázquez

Tabaré Ramón Vázquez Rosas (17. janúar 1940 – 6. desember 2020) var forseti Úrúgvæ á árunum 2005 til 2010 og aftur frá 2015 til 2020.

Forsetar Úrúgvæ
José Mujica

José Alberto Mujica Cordano (f. 20. maí, 1935 í Montevídeó) var forseti Úrúgvæ frá 2010 til 2015. Sem forseti var Mujica oft kallaður „nægjusamasti þjóðarleiðtogi í heimi“ því hann gaf mestöll laun sín til góðgerðamála og lifði á mjög fábrotinn hátt. Hann bjó á bóndabæ í stað þess að setjast að í forsetabústaðnum og ók um á gamalli Volkswagen-bjöllu í stað forsetabílsins.

Forsetar Úrúgvæ
Listi yfir knattspyrnuhús á Íslandi

Ekki er ýkja langt síðan fyrsta knattspyrnuhúsið var reist á Íslandi. Hér er byrjunin á mótun lista yfir slík hús en þeim hefur fjölgað ört.

Listinn

Heimildir og tenglar
 http://skemman.is/stream/get/1946/907/2980/1/KNATTSPYRNUHALLIRNAR_30.april.pdf

Tilvísanir 

Knattspyrna
Knattspyrna á Íslandi
Listar um íþróttir á Íslandi
Íslensk íþróttamannvirki
Eldhryggur

Eldhryggur er tegund eldfjalls sem er með ílangt gosop og myndar hrygg í landslaginu. Úr eldhrygg gýs bæði hraun og gjóska, oftast kölluð blönduð gos. Eldfjallið Hekla er dæmi um eldhrygg.

Eldstöðvar